b'\n_START_ARTICLE_\nKouvola-py\xc3\xb6r\xc3\xa4\n_START_PARAGRAPH_\nKouvola-py\xc3\xb6r\xc3\xa4 on Tykkim\xc3\xa4en huvipuistossa sijaitseva maailmanpy\xc3\xb6r\xc3\xa4. Laite oli alun perin Boston-py\xc3\xb6r\xc3\xa4n\xc3\xa4, ja sittemmin Helsinki-py\xc3\xb6r\xc3\xa4n\xc3\xa4 vuosikymmeni\xc3\xa4 tunnettu Linnanm\xc3\xa4en maailmanpy\xc3\xb6r\xc3\xa4, kunnes se myytiin maaliskuussa 2006 Tykkim\xc3\xa4en huvipuistolle Kouvolaan. Siell\xc3\xa4 laite otettiin k\xc3\xa4ytt\xc3\xb6\xc3\xb6n kunnostuksen j\xc3\xa4lkeen kes\xc3\xa4ll\xc3\xa4 2007 ja nimi muutettiin Kouvola-py\xc3\xb6r\xc3\xa4ksi. Linnanm\xc3\xa4ki osti kes\xc3\xa4ll\xc3\xa4 2006 k\xc3\xa4ytt\xc3\xb6\xc3\xb6n otetun uuden Rinkeli-maailmanpy\xc3\xb6r\xc3\xa4n._NEWLINE_Maailmanpy\xc3\xb6r\xc3\xa4n keh\xc3\xa4n halkaisija on 21 metri\xc3\xa4. Jalustan p\xc3\xa4\xc3\xa4lle pystytetty maailmanpy\xc3\xb6r\xc3\xa4 nousee noin 25 metrin korkeuteen. Vuoteen 1998 se oli Suomen suurin maailmanpy\xc3\xb6r\xc3\xa4, kunnes Suomen Tivolin hankkima maailman suurin siirrett\xc3\xa4v\xc3\xa4 maailmanpy\xc3\xb6r\xc3\xa4 vei enn\xc3\xa4tyksen.\n_START_SECTION_\nHistoriaa\n_START_PARAGRAPH_\nMaailmanpy\xc3\xb6r\xc3\xa4 tunnettiin Linnanm\xc3\xa4ell\xc3\xa4 aluksi Boston-py\xc3\xb6r\xc3\xa4n nimell\xc3\xa4. Se kantoi samannimisen tupakkamerkin logoa, jota mainostettiin muutenkin laajasti kaupungilla. Nimi muutettiin Helsinki-py\xc3\xb6r\xc3\xa4ksi uuden, tiukemman tupakkalain my\xc3\xb6t\xc3\xa4 1970-luvun alussa._NEWLINE_Rakentamisaikaan 1964 Linnanm\xc3\xa4en maailmanpy\xc3\xb6r\xc3\xa4\xc3\xa4 mainostettiin maailman toiseksi suurimmaksi. Vain It\xc3\xa4vallan Wieniss\xc3\xa4 sijaitsevan Praterin huvipuiston maailmanpy\xc3\xb6r\xc3\xa4n piti olla suurempi. Helsinki-py\xc3\xb6r\xc3\xa4n pystytt\xc3\xa4j\xc3\xa4t tulivat Saksasta. Silloisten lehtitietojen mukaan maailmanpy\xc3\xb6r\xc3\xa4 oli rakennettu Hollannissa. Se oli ollut aikaisemmin k\xc3\xa4yt\xc3\xb6ss\xc3\xa4 M\xc3\xbcncheniss\xc3\xa4, Bremeniss\xc3\xa4 ja Hampurissa. Se oli aikanaan maailman suurin siirrett\xc3\xa4v\xc3\xa4 maailmanpy\xc3\xb6r\xc3\xa4._NEWLINE_Vuonna 1964 Helsingin Sanomat kertoi, ett\xc3\xa4 uuteen maailmanpy\xc3\xb6r\xc3\xa4\xc3\xa4n kiinnitettiin 9 200 lamppua. Maalia py\xc3\xb6r\xc3\xa4\xc3\xa4n kului per\xc3\xa4ti 2 500 markan edest\xc3\xa4.'